BeReal

BeReal (lietotnes logotipā stilizēts kā "BeReal.") ir Francijā izstrādāta sociālo mediju lietotne, kuru 2020. gadā izstrādāja Aleksis Barrejats (Alexis Barreyat) un Kevins Perro (Kévin Perreau). Aplikācijas galvenais mērķis bija veicināt lietotāju autentiskumu. Reizi dienā lietotne nosūta paziņojumu, aicinot lietotāju divu minūšu laikā publicēt foto, daloties ar to ar draugiem. Nosaukums "BeReal" ir vārdu spēle, kas attiecas uz lietotnes mērķi mudināt lietotājus publicēt neapstrādātas, jeb "īstas" fotogrāfijas.

Atsaucoties uz lietotnes aprakstu "Apple" lietotņu veikalā ("App Store"), "BeReal" aicina lietotājus "beidzot parādīt saviem draugiem to, kas patiešām esi", neizmantojot filtrus un bez iespējas rediģēt vai samākslot bildes.

Sākotnēji lietotne nebija atpazīstama, taču tā ieguva popularitāti 2022. gadā, lietotāju skaitam pieaugot no 21,6 miljoniem līdz 73,5 miljoniem. Taču tā ātri vien zaudēja popularitāti, jo 2023. gadā tika novērota lietotāju skaita samazināšanās, kas turpināja samazināties līdz 2024. gada sākumam, kad lietotnes aktīvie lietotāji bija vien 16 miljoni.

 Vēsture 
Lietotni izstrādāja Aleksis Barrejats (Alexis Barreyat), bijušais "GoPro" darbinieks, un Kevins Perro (Kévin Perreau), skolas "42" absolvents. Lietotne izstrādāta 2020. gadā, taču plašāku popularitāti ieguva vien 2022. gada sākumā. Sākotnēji tā plaši izplatījās starp koledžas studentiem, daļēji pateicoties apmaksātai vēstnieku programmai. 2022. gada augusta beigās lietotnei bija vairāk nekā 10 miljoni aktīvo lietotāju dienā un 21,6 miljoni aktīvo ikmēneša lietotāju. 2023. gada februārī lietotnes aktīvo lietotāju skaits dienā bija pieaudzis līdz 13 miljoniem, bet aktīvo ikmēneša lietotāju skaits līdz 47,8 miljoniem.

2021. gada jūnijā "BeReal" saņēma 30 miljonu dolāru finansējumu no "Andreessen Horowitz" un "Accel". 2022. gada maijā "BeReal" tika nodrošināts 85 miljonu dolāru finansējums no Jurija Milnera (Yuri Milner's) "DST Global", palielinot tā vērtību līdz aptuveni 600 miljoniem dolāru.

2022. gada 25. jūlijā "BeReal" ieņēma pirmo vietu "Apple" bezmaksas lietotņu sarakstā "Apple" lietotņu veikalā ("App Store") un saglabāja to līdz 2022. gada septembrim. "BeReal" 2022. gadā saņēma arī "Apple" balvu "iPhone App of the Year".

2023. gada pavasara beigās lietotnes popularitāte sāka mazināties, jo lietotāju skaits dienā samazinājās no 15 miljoniem līdz aptuveni 6 miljoniem. 2024. gada augustā, pēc Parīzes olimpisko spēļu kampaņas, tika novērota lietotnes atdzimšana, lietotne esot ieguvusi 1000 lietotāju.

2024. gada jūnijā "BeReal" pārpirka Francijas uzņēmums "Voodoo" par 500 miljoniem eiro.

 Lietotnes funkcijas 
Vienu reizi dienā visiem lietotājiem pienāk paziņojums, ka viņiem ir dotas divas minūtes, lai publicētu fotogrāfiju. Lietotne aicina uzņemt fotogrāfiju, jeb "BeRealu", kurā, izmantojot priekšējo un aizmugurējo kameru, tiek sniegts ieskats tajā, ko lietotājs dara noteiktajā brīdī, ar iespēju pievienot fotogrāfijai aprakstu. Paziņojumu laiks mainās, katru dienu tas ir citā laikā un lietotājiem tas nav zināms.

Kad dienas paziņojums tiek saņemts, lietotāji vairs nevar redzēt citu lietotāju "BeReal" no iepriekšējās dienas. Turklāt lietotāji nevar redzēt nevienu dotās dienas "BeReal", kamēr nav augšupielādējuši savu fotogrāfiju. Laicīgi augšupielādētie "BeReal" rāda augšupielādes laiku, savukārt novēloti augšupielādētie "BeReal", kas augšupielādēti pēc divu minūšu loga, rāda, cik novēloti "BeReal" tika uzņemts. Citi lietotāji var redzēt arī to, cik mēģinājumus lietotājs ir veicis pirms fotogrāfijas augšuplādēšanas.

Lietotājiem ir tikai viena iespēja dzēst savu "BeReal" un publicēt citu. Agrāk varēja publicēt tikai vienu fotogrāfiju dienā, taču 2023. gadā tika pievienota funkcija, ka lietotājs var publicēt vēl divus ierakstus dienas laikā, ja ir iekļāvies noteikto divu minūšu laikā. "BeReal" piedāvā arī sadaļu “Discovery”, kur lietotājiem ir iespēja dalīties ar daudz plašāku auditoriju. 2023. gada augustā, cenšoties padarīt "BeReal" interaktīvāku, tika pievienota vēl viena funkcija, ka lietotājiem ir iespēja redzēt savu draugu draugus un viņu publikācijas.

Lietotnē ir pieejama arī ziņošanas funkcija, kas ļauj lietotājiem ziņot par fotoattēlu vai citu lietotāju, ja tiek publicēts nepiemērots saturs.

 Lietotāju raksturojums 
"BeReal" tiek uzskatīta par lietotni, kas paredzēta Z paaudzes lietotājiem, un tā mēģina mazināt “sociālo mediju nogurumu” jeb sajūtu, ka cilvēks ir apātisks un atdalīts no realitātes, ko izraisa pastāvīga mijiedarbība ar citu cilvēku ideālu tēlu. "BeReal" lietotāji ir universitātes vecuma studenti, un lielākā daļa lietotāju atrodas Amerikas Savienotajās Valstīs, Apvienotajā Karalistē un Vācijā. 2022. gadā lielākā daļa lietotāju bija sievietes, 43,2% lietotāju bija vecumā no 16 līdz 25 gadiem un 55,1% lietotāju bija vecumā no 26 līdz 44 gadiem.

 Atsauces 

Kategorija:Tiešsaistes sociālie tīkli